Uniunea Europeană ar putea demara negocierile de aderare cu Republica Moldova și Ucraina pe 25 iunie, scrie publicația Politico.
Sursa face referire la discuții cu cinci diplomați europeni, care au solicitat anonimatul.
Un impediment-cheie în calea aderării Ucrainei la UE este Ungaria, care se opune ofertei Kievului pentru că, printre alte motive, ar avea probleme nerezolvate legate de minoritățile maghiare din Ucraina, notează aceeași sursă.
„Dar Kievul a fost angajat în discuții bilaterale intense cu Budapesta pentru a aborda aceste preocupări, care au fost expuse într-un document în 11 puncte, potrivit diplomaților. În urma discuțiilor dintre șeful Biroului președintelui ucrainean și ministrul de Externe al Ungariei, Kievul a propus remedii pentru toate punctele indicate de Budapesta. Acum așteaptă un răspuns, conform unui rezumat pregătit de partea ucraineană. Cu alte cuvinte, Kievul vrea să demonstreze că a făcut tot posibilul pentru a satisface Ungaria”, se mai arată articolul publicat de Politico.
Menționăm că Republica Moldova și Ucraina au primit statutul de state candidate pentru aderare la UE în iunie 2022, iar Consiliul European a decis, în decembrie 2023, să deschidă negocierile de aderare cu cele două state, aflate acum în proces de evaluare a compatibilității legislațiilor naționale cu cea a UE.